កម្ពុជា និង​នេប៉ាល់​ស្វែង​រក​តួនាទី​ក្នុង​អង្គការ​សហប្រជាជាតិ​
កម្ពុជា​បាន​ចូល​ជា​សមាជិក​ពេញសិទ្ធិ​របស់​អង្គការ​សហប្រជាជាតិ​កាលពី​ឆ្នាំ​១៩៥៥។
ភ្នំពេញ៖ ប្រទេសក្រីក្រចំនួនពីរគឺកម្ពុជា និងនេប៉ាល់កំពុងរៀបចំដាក់បេក្ខភាពរៀងៗខ្លួន ដើម្បីប្រជែងយកតួនាទីមួយក្នុងអង្គការសហប្រជាជាតិ ហើយប្រទេសទាំងពីរនេះ បានស្វែងរកការគាំទ្រពីគ្នាទៅវិញទៅមក។ កម្ពុជាបានដាក់បេក្ខភាពជាសមាជិកមិនអចិន្ដ្រៃយ៍នៃក្រុមប្រឹក្សាសន្ដិសុខអង្គការសហប្រជាកាលពីឆ្នាំ២០០៥ ហើយការសម្រេចលើបេក្ខភាពនេះ នឹងត្រូវធ្វើឡើងនៅក្នុងមហាសន្និបាទអង្គការសហប្រជាជាតិ ក្នុងក្រុងញូវយ៉កនៅឆ្នាំ ២០១២។ រីឯនេប៉ាល់បានស្នើបេក្ខភាពជាប្រធានមហាសន្និបាទប្ដូរវេណគ្នារបស់អង្គការសហប្រជាជាតិសម្រាប់រយៈពេលមួយឆ្នាំ ដោយគិតពីខែកញ្ញា ២០១១ ដល់ខែកញ្ញាឆ្នាំ ២០១២។ ប្រទេសនេប៉ាល់ នឹងត្រូវប្រកួតប្រជែងជាមួយនឹងប្រទេសកាតា។ ថ្លែងនៅក្នុងសន្និសីទព័ត៌មានកាលពីថ្ងៃសុក្រសប្តាហ៍មុនក្នុងទីក្រុងភ្នំពេញ ក្រោយពីជំនួបជាមួយលោកនាយករដ្ឋមន្ដ្រីខ្មែរ ហ៊ុន សែន លោកម៉ាថាវ គូម៉ារ ណេប៉ាល់ (Madhav Kumar Nepal) នាយករដ្ឋមន្ដ្រីនេប៉ាល់ បញ្ជាក់ថា កម្ពុជា និងនេប៉ាល់ចង់ឲ្យមានការគាំទ្រគ្នាទៅវិញទៅមកសម្រាប់ការដាក់បេក្ខភាពទៅកាន់អង្គការសហប្រជាជាតិ។ លោកថ្លែងដូច្នេះថា៖ «នេប៉ាល់បានស្នើសុំកិច្ចសហការពីកម្ពុជា ខណៈដែលកម្ពុជាស្នើសុំកិច្ចសហការពីនេប៉ាល់ដែរ សម្រាប់សមាជិកភាពមិនអចិន្ដ្រៃយ៍របស់ក្រុមប្រឹក្សាសន្ដិសុខអង្គការសហប្រជាជាតិ»។ លោក ម៉ាថាវ គូម៉ារ នេប៉ាល់ មានប្រសាសន៍ថា ប្រទេសទាំងពីរបានសន្យាគ្នាទៅវិញទៅមករួចហើយ។ កម្ពុជា បានចូលជាសមាជិកពេញសិទ្ធិរបស់អង្គការសហប្រជាជាតិកាលពីឆ្នាំ១៩៥៥។ បច្ចុប្បន្នប្រទេសដែលធ្លាប់ជ្រក់ជ្រិញដោយសង្រ្គាមស៊ីវិលមួយនេះ ទំនងជាត្រូវការតួនាទីសំខាន់មួយទៀតនៅក្នុងអង្គការកំពូលរបស់ពិភពលោកនេះ។ លោក កួយ គួង អនុរដ្ឋលេខាធិការ និងជាអ្នកនាំពាក្យក្រសួងការបរទេស មានប្រសាសន៍នៅថ្ងៃចន្ទ័នេះថា កម្ពុជាត្រូវការដើរតួជាអ្នកចែករំលែកបទពិសោធន៍របស់ខ្លួនដល់ប្រទេសដទៃទៀតនូវអ្វីដែលខ្លួនបានឆ្លងកាត់ក្នុងសង្រ្គាម អស់រយៈពេលបីទសវត្សរ៍មកនោះ។ លោក កួយ គួងថ្លែងថា៖ «យើងចង់ចែករំលែកបទពិសោធន៍ដែលកម្ពុជាឆ្លងកាត់កន្លងមក ជាមួយបណ្ដាប្រទេសនានាលើសកលលោកក្នុងការបញ្ចប់សង្រ្គាម បង្រួបបង្រួមជាតិ និងការកសាងសន្ដិភាព»។ ប្រទេសកម្ពុជា បានបញ្ជូនកងទព័ដោះមីនរបស់ខ្លួនក្នុងក្របខ័ណ្ឌអង្គការសហប្រជាជាតិទៅកាន់ប្រទេសស៊ូដង់ ប្រទេសឆាត អាហ្វ្រិកកណ្ដាល និងប្រទេសលីបង់ចាប់តាំងពីខែមេសា ឆ្នាំ២០០៦៕